
Честит юбилей

Незрящият плевенски художник Данаил Мицев на 80 години

Данаил Великов Мицев е един от признатите даровити художници от гр. Плевен. Член е на Представителството на СБХ-Плевен и на Съюза на българските художници. С напредване на възрастта намалява неговото зрение. Става член на Съюз на слепите-Плевен. Роден е в плевенското село Крета. Още от 3-годишен се хваща за четката. Тази детска любов към рисуването остава завинаги. Завършва с отличие Художествената гимназия в София, а след това продължава в Художествената академия, където е приет без конкурсен изпит, като изключително дарование. Още през първата година на обучението си е изключен от нея по политически причини, тъй като "услужливи" съселяни написали донос срещу него. Така, докато някои правят кариера, Данаил Мицев се усъвършенства в рисуването и се учи от живота. След този повратен в живота му момент следват 30 години на творческо и физическо оцеляване. Демократичните промени у нас през 1989 г. дават шанс на 57-годишния художник да подреди първата си самостоятелна изложба в гр. Никопол.  Тази изложба привлича погледите на ценители и критиката. Самобитния му талант и дългогодишните творчески търсения и интересни решения привличат софийски галеристи, които започват да излагат картините му. След изложба в Гранд-хотел "Шератон" мечтата на художника да види Монмартър- Париж се сбъдва. Това е мечтата на всеки художник - да живее и работи в "меката" на живописта и цялостната култура. Там си сверява изкуството с това на художници от цял свят. Зареден с нова енергия и кураж, творецът приема покана и  през 1994 г. открива първата си самостоятелна изложба в Англия - в Кралския хотел "Инвернес курт". На следващата година подрежда втора експозиция в "Едит гроув галери", открита от българския княз Кирил, син на Симеон Сакскобургготски. Следват изложби в Кеймбридж, както и участия в общи експозиции в престижни английски галерии. За кратко време негови картини са разпродадени на частни галерии. През 2005 г. Данаил Мицев подрежда юбилейна изложба за 70-годишнината си в Плевен.  Създава творби в областта на живописта, рисунката, графиката, скулптурата.  Запазена марка, като техника на рисуване е тази да работи с пръсти вместо с четка. Освен с рисуване, художникът излива творческата си душа и чрез поезията. Непретенциозно поднася богатата си душевност в книгите "Небесен звън" и "Стон". През 2012 г. Данаил Мицев печели наградата в областта на изобразителното изкуство "КДК АРТ" на Община Плевен за постижения в областта на културата. Същата година на Национално биенале получава диплом за цялостно представяне. Данаил Мицев подготвя юбилейна изложба за 80 годишнината си. Изтъкнатият портретист ще покаже живописни платна, рисувани през годините, както и нови творби. Откриването на предстоящата му юбилейна изложба ще се състои на 1 октомври 2015 в Общинската художествена галерия в Плевен.

инж. Румен Петков, организатор клуб
Съюзът на глухите в България с нова медийна реформа за прозрачност и информираност

Новото ръководство на Съюза на глухите в България прекрасно осъзнава необходимостта да се работи в екипност, заедност и на принципа на споделеното лидерство като организационна култура. За СГБ е въпрос на престиж да развива адекватна медийна политика в отговор на все по-високите обществени изисквания и да се грижи за възвръщането и утвърждаването на общественото доверие в себе си като институция, грижеща се за интересите на хората с увреден слух. За тази цел УС на СГБ обсъди на първо четене на 6 март 2015 г. обединението на медийните звена на съюза – печатният орган, в. „Тишина”, електронната му версия, официалният сайт на СГБ и официалната страница на Съюза в социалната мрежа Фейсбук – да влязат под ръководството на Направление „Медии и PR”. На второ четене на 20 март 2015г. УС на СГБ гласува преструктуриирането на досегашната редакция на печатния орган с Направление „Медии и PR”, под чието ръководство преминава цялата медийна политика на Съюза. Направлението е под прякото ръководство на председателя на СГБ, г-н Николай Нинов. Съюзът на глухите в България е организация с над половинвековна история, престиж и утвърдени традиции, с дългогодишен опит в подпомагането и защитата на правата на хората с увреден слух в България. Като институция с имидж, отговарящ напълно на целите и задачите, които организацията има, бе необходимо мониторинга, ръководството и управлението на цялостната медийна политика на СГБ да се извършва от орган, обединяващ медийните отдели на съюза. За ръководител на Направление „Медии и PR” УС на СГБ назначи Христина Чопарова на нова длъжност - медиен експерт и връзки с обществеността. Като читатели  на вестника повечето от вас я познават като автор на материали и редактор във в. „Тишина”. Г-ца Чопарова е засега единствения у нас дипломиран журналист с увреден слух и създател на най-посещавания у нас тематичен блог за нечуващи хора - „Ние ви чуваме”.

Защо бе нужна медийната реформа? Към настоящия момент в СГБ медиите се представляват от следните звена: в. „Тишина”, който е печатен орган на Съюза на глухите, според чл. 64 от Устава на СГБ, раздел „Преходни и заключителни разпоредби”. СГБ също така има и официален сайт с адрес: http://www.sgbbg.com  (в който е поместена и електронната версия на вестник „Тишина”), а от края на 2014 г. и създадената фейсбук страница с адрес: https://www.facebook.com/sgbbulgaria

Вестник „Тишина”, официалният сайт и фейсбук страницата се явяват онази компилация от традиционни и нови медии, които по свой начин и с характерните си изразни средства трябва да допринасят за положителния медиен имидж на СГБ, като отразяват своевременно, адекватно и акуратно по всички правила на журналистиката и с необходимата политкоректност събитията, свързани с мероприятията на Съюза на глухите в България. За по-ефективната работа и синхронизация на съществуващите медии и управление на медийната политика ще следи и регулира Направление „Медии и PR”.

Тишина
В началото на декември 2014 стартира инициативата на Националната федерация на работодателите на инвалиди „Изберете – произведено от хора с увреждания”. Целта е чрез  БГ портала shop.nfri.bg  да бъдат представени пред обществеността възможностите и уменията на хората с увреждания и да се популяризират продуктите на техния труд. Онлайн платформата дава възможност на всеки да поръча услуги, хранителни и козметични продукти, подаръци и др. предмети и консумативи, произведени от предприятия на и за хора с увреждания. 

Инициативата „Изберете – Произведено от хора с увреждания” дава възможност и да се научи повече за дейността на предприятията за хора с увреждания. От Националната федерация на работодателите на инвалиди апелират социалните 

предприятия да бъдат подкрепени, като се изберат техните продукти и услуги с високо качество и на добра цена.  Във връзка с – Световния ден на хората с увреждания , се организират промоции на стоките и услугите, изложени в портала  shop.nfri.bg .

„Дефицитът на зрение, слух, физически или интелектуални затруднения не лишава хората с увреждания от  амбицията и волята за УСПЕХ  въпреки всичко, чрез труда си, уменията и способностите си,  да бъдат полезни и равностойни граждани”, категорични са от Националната федерация на работодателите на инвалиди.
Места от 100-те Национални туристически обекта
Когато времето е прекрасно, слънчево и топло, какво по-добро за пътуване. Именно това направиха очарователни и десетте часа екскурзия до историческия комплекс "Калето -Мездра и гр. Враца. Тя бе организирана за членове от двата клуба на хората с увреждания и пенсионерите от ул. Гренадирска 30 и 34Б в града ни. Археологическият комплекс „Калето”,, първият от набелязаните обекти , съхраняващ 70-вековна история, се намира в югозападния край на град Мездра, върху висок скалист рид, надвесен над левия бряг на река Искър. Хълмът е естествено защитен и разположен на място, където се пресичат основни пътища, използвани от дълбока древност до днес, от траки, славяни, римски завоеватели и прабългари. Открити при разкопките са множество бронзови монети от времето на римските императори, бронзови фибули, украшения за колан, торква и сребърно листо от лавров венец. Много рядка находка е откритата под основата на крепостната стена бронзова отливка на орел. Това е едно от най-ранните изображения на тази могъща птица - емблема на Римската империя, изразяваща властта и силата. Друга ценна находка е бронзов ключ ,намерен сред останките на най-представителната сграда. Всичко това посетителите от Плевен видяха като снимков материал в построената там изложбена зала. Оригиналите се намират във врачанския исторически музей. Комплексът разполага също с информационен център, помещения за ателиета и магазин за сувенири. Изпълненият проект финансиран с средства от ЕС ПРЕВРЪЩА уникалния археологически обект в атрактивно туристическо място,  където всеки турист има възможност да се докосне до 70 вековна история. Всичките тези точки от комплекса са идеално пригодени и за хора с увреждания. Поради забрана за посещение, миграция на прилепите, набелязаният втори обект за посещение пещерата "Леденика" бе заменена с посещение на град Враца и по-специално Регионален-исторически музей. Сградата на музея е построена през 1954 г., като е съобразена с всички изисквания на музейно-изложбеното дело. Екскурзоводката много любезно ни разказа за епохите, през които е преминал животът в този район. Значимо въздействие направи върху всички нас известното Рогозенско съкровище. То е най-голямото като тегло и брой съдове открито в България. Съхранило е в себе си красотата и изяществото на нашите предци траките. Голямо бе удоволствието на присъстващите незрящи хора да възприемат красотата на предметите, като със своите ръце те опознаха картонени модели на съкровището. Тези модели са изработени с помощта на триизмерни принтери, които сканирайки предмета изработват и неговия картонен модел. След почивка за храна и свободно време за лични разходки, проведохме среща с известната поетеса, журналистка и публицист от града на Ботев Галина Ганова. Първите си стихотворни опити Галина Ганова прави в тинейджърска възраст. Първата й стихосбирка „Птица окрилена” излиза на бял свят едва през 2000 г. Член е на Съюза на българските писатели. През 2006 г. започва работа като репортер и редактор в местния вестник „Враца днес“. Кореспондент е на  списание "Кураж", месечник на СИБ.  Най-новата й стихосбирка става факт през 2014 година, носи името „На един дъх” и е поетически дует с руската поетеса Роза Шорникова. Именно от нея тя подари на клубовете, с автограв. Някои от стихосбирките и, десет на брой са преведени на сръбски, черногорски и руски. Срещата с нея бе много приятна и одухотворена. Излъчването и, съпричастността и към проблемите на хората с увреждания подари на всички нас още един приятел. Въпреки прогнозите на метеоролозите за дъждовно време, това не намали настроението на всички нас. Пристигнахме в Плевен заредени с много емоции  и духовно отпочинали.

инж. Румен Петков, организатор клуб
Очен скенер вече работи в Плевен. спаси зрението на млада жена

По измененията в ретината на окото се диагностицират тежки болести, които протичат без симптоми. Очен скенер за ранна диагностика на заболявания на окото вече работи в Плевен. Апаратът за оптично-кохерентна томография (ОСТ или очен скенер) е инсталиран в Очен медицински център „Окулус" и е единственият в Плевен и региона. Изследването с него е безболезнено, безвредно и трае десетина минути, съобщиха офталмолозите д-р Румен Минков и д-р Велизар Тодоров. ОСТ-то изследва очното дъно по-прецизно от всеки друг апарат, с помощта му се „виждат" в 3D-изображения дълбоките слоеве на ретината и зрителния нерв. Апаратът дава срезове на ретината с много голяма разделителна способност (10 пъти по-голяма от ядрено-магнитния резонанс), получавани в реално време. ОСТ-то се използва за диагностициране на значими очни заболявания в ранен стадий, които нелекувани могат да доведат до слепота - макулна дегенерация, диабетна ретинопатия, глаукома и др. Често те протичат без симптоми и се откриват едва когато пациентът започне да ослепява необратимо. Последното доказателство е историята на млада, 36-годишна жена - Г.П. от Плевен. 

Тя е информиран пациент, който държи на здравето си и прави профилактичен преглед всяка година. Има баба, болна от глаукома и от нея знае, че трябва редовно да мери вътреочното си налягане. Повишеното вътреочно налягане е един от признаците за глаукома, която протича без симптоми. Това е опасна болест, която води до необратима слепота. Вече загубеното зрение не може да се възстанови, но може да се спаси остатъчното. Г.П. всяка година мери налягането си, но то е в нормални граници. Тази година решава да включи в прегледа и очния скенер. „Той диагностицира ранен стадий на глаукома, още преди да започнат измененията. Веднага е назначено лечение с капки, които имат за цел забавяне на прогресията на заболяването. Пациентката е щастлива, че болестта е овладяна. Тази ранна диагностика е невъзможна по друг начин, измерването на вътреочното налягане е недостатъчно", коментира д-р Румен Минков. Глаукомата е опасно заболяване, с висока социална значимост, затова ранното й диагностициране е особено важно. Засега изследването с ОСТ не се покрива от Здравната каса, но има идея това да се случи.

15 май, Ден на Плевен

Програмата за тържествата посветени на 15 май бе Утвърдена от кмета на общината проф. д-р Димитър Стойков. Те обхванаха дните от 14 май – ден предшестващ празника и завършиха на 17 май, неделя. Първият ден тържествено бяха връчени членски карти млад възрожденец от 16:00 в Панорамата. Това първо мероприятие отговаря на цялостния акцент, който бе поставен на празниците, посветени на 15 май, а именно патриотичната насоченост и обърнато към децата, учениците и младите хора . Това е една инициатива от края на миналата година. Тя е на общобългарския комитет „Васил Левски” за създаване на клубове „Млад възрожденец” във всички училища в България. За наша радост и гордост Община Плевен е една от общините, в които в най-голяма степен е реализирана тази идея. Лично председателят на 43-ото Народно събрание г-жа Цецка Цачева връчи тържествено членските карти. Вечерта, в Артцентър – Плевен поднесе своя поетичен рецитал директорът на Драматично-куклен театър „Иван Радоев” – Плевен - Илко Иларионов. Той е познат със своите стихове, посветени на Плевен, на родния край, с патриотична и историческа насоченост. Вечерта гражданите на Плевен, всички гости от побратимените градове, които пристигнаха, слушаха мащабен концерт, съвместна музикална програма на Плевенската филхармония, на духовите оркестри на Плевен и Ловеч, Общински хор „Гена Димитрова” и солисти, които бяха приятна изненада за плевенчани. На 15 май сутринта преди тържествения ритуал от 9:00 часа традиционно се даде началото на футболния турнир за купа „Плевен” на футболното игрище с изкуствената настилка, така познатия балон. Официалната част започна в 10:00 часа в храма „Св. Николай”, където се отслужи празничен водосвет лично от митрополит Игнатий, за здраве и благоденствие на плевенчани. След празничния водосвет в 10:30 часа от храма „Св. Николай” потегли гражданско шествие, което носеше икона на Св. Георги Победоносец. Той бе обявен за закрилник и покровител на Община Плевен, заедно със знамето на Плевен. След иконата и знамето духовият оркестър, официалните лица, много граждани, ученици, деца, представители на военно-патриотични организации шестваха до площада, където се проведе тържественият ритуал. Ритуалът завърши с концерт на Северняшкия ансамбъл. Следобедът в Градската градина започна изпълнения на духовия оркестър на град Плевен, който създаде музикална и емоционална атмосфера за естественото вписване и начало на големия концерт, който започна на площад „Възраждане”. В този концерт участие взеха Берковската духова музика, рок групата „Taking Heed”. Това е плевенска рок група. За участие в концерта бе включена Печенката. Една любима не само на тийнейджърите в България изпълнителка, плевенчанка, която заедно с Део и „Фанданго” продължиха повишаването на емоционалния градус на концерта. Логично и естествено той завърши с празнична заря. Мероприятията продължиха и през останалите два дни.

Община Плевен
Две години след като страната ни стана ”за резил” пред целия цивилизован свят в следствие на колкото компрометиращия, толкова и истински репортаж на Кей Блюит по BBC за дома в с. Могилино днес отново европейските организации отварят болезнения въпрос за грижата за ментално болните деца у нас. Този път не журналистическо разследване, а именно Хелзинският комитет напомня за окаяното положение на домовете за деца в България, както и за престъпната безотговорност на съответните институции. Неправителствената организация се е заела да проучи и оповести фактите около една от най-деликатните държавни отговорности и по-конкретно - грижата за хората с умствени заболявания и най-вече за децата с такива. Въпреки че „много вода изтече” през последните години и въпреки сериозните (поне за нашите „критерии”) стъпки, които бяха предприети в тази насока благодарение на медиите и обществения натиск, се оказва, че подобрението на ситуацията е минимално. Вярно е, че кошмарният дом в Могилино вече не функционира и децата от там бяха преместени в далеч по-приветливи и цивилизовани центрове в големите градове, където за тях се полагат грижи от добре обучени специалисти и лекари. Вярно е и, че институциите си дадоха вид на много загрижени и с помощта на стотиците хиляди левове, събрани от българските граждани по време на какви ли не благотворителни кампании се изградиха нови центрове за грижа на деца в неравностойно положение по европейски образец. Вярно е, обаче също така и това, че съществуват още десетки подобни учреждения, които, скрити зад информационната мъгла, продължават да извършват нечовешки престъпления в буквален и преносен смисъл срещу най-малките и беззащитни членове на обществото. Тези факти не са убегнали нито на комисията на Хелзинския комитет, която разследва въпросните случаи на осъдително нехайство унас, нито на блогъра на френския „Le Monde”, командирован в София – Александър Леви. Всяка страна има своите мрачни тайни, своите „затворени врати”, отвъд които погледите не са добре дошли или са направо забранени. Те също са и добър индикатор за степента на толерантност, на демокрация и на уважение и зачитане на основните човешки права и ценности, които от своя страна се различават и променят според географските ширини. Очевидно, такава институционална мрежа съществува и на Балканите и по-конкретно в България , единствената страна в региона - членка на Европейския съюз и до днес. Местният клон на Хелзинския комитет хвърли светлина върху друго подобно ужасяващо учреждение в страната – центровете за деца с умствени увреждания. Тук, както и навсякъде, въпросът е деликатен. Даже, може би, малко по-деликатен, тъй като хората с ментални увреждания са все още трудно възприемани и слабо толерирани. Най-често обаче тези деца се оставят на грижите на специализирани центрове – домове за деца с умствени увреждания. Резултатите от проучване, показват „изключително висок процент на смъртност” в тези домове: 238 деца са починали за десет години. Голяма част от тези смъртни случаи са могли да бъдат избегнати, твърди изследването, което осъжда липсата на грижа и използването на неподходящи медикаменти.

